P r e d k l a d a c i a     s p r á v a

	Vláda SR uznesením č. 703 z 18. júla 2001 k monitoru plnenia Prioritných úloh vlády SR č. 17/2001 k 11. júlu 2001 a aktualizácii uznesenia vlády SR č. 17/2001 v súlade s bodom B.21 uznesenia vlády SR č. 492/2001 uložila ministerke financií vypracovať a doručiť na Úrad vlády SR „Postupy pre finančnú kontrolu predvstupových nástrojov“.

	Tento materiál stanovuje základné pravidlá  a procedúry pri výkone kontroly prostriedkov Európskych spoločenstiev  (v súčasnom období prostriedkov PHARE) a je určený pre orgány kontroly, ktoré budú kontrolu vykonávať.

	Jeho obsahom je :

-	charakteristika prostriedkov predvstupových nástrojov a základné právne normy podľa, ktorých sa tieto prostriedky používajú

-	procedurálne postupy pri kontrolnej činnosti 

Finančná kontrola sa bude vzťahovať na subjekty, ktoré prostriedky Európskych spoločenstiev obdržali a nakladali s nimi (Národný fond, Implementačné agentúry buď ako rozpočtová organizácia alebo iná právnická osoba) a koneční príjemcovia a užívatelia tovarov, prác a služieb – beneficienti.

Pre potreby postupného si osvojovania niektorých metód pri výkone kontroly, ktoré sa používajú v krajinách EÚ boli zapracované do tohto materiálu už aj niektoré nové formy používané pri kontrole na základe odporúčaní Európskej komisie (analýza rizika pri výbere kontrolovaných subjektov, vypracovanie dotazníkov).

Ministerstvo financií Slovenskej republiky v súlade so svojimi kompetenciami vykoná pre výkonných kontrolórov inštruktáž zameranú na metodiku výkonu kontroly s prostriedkami Európskych spoločenstiev, definovanie ich právneho a inštitucionálneho rámca a na základné problémy, na ktoré sa pri výkone finančnej kontroly treba zamerať.

Nakoľko v legislatívnom  procese sú právne normy, ktoré sa budú vzťahovať na hospodárenie s prostriedkami Európskych spoločenstiev (zákon o finančnej kontrole a vnútornom audite a o zmene a doplnení niektorých zákonov, zákon o štátnej pokladnici a pod.),  ako aj na základe praktických skúseností z vykonaných kontrol budú tieto postupy aktualizované.

Návrh postupov pre finančnú kontrolu predvstupových nástrojov bol zaslaný na pripomienkové konanie 9 subjektom, patriacim k najväčším príjemcom prostriedkov zo zahraničia. Materiál sa predkladá bez rozporov a vyhodnotenie pripomienok je súčasťou materiálu.